               6.3.2018

               HU

               Az Európai Unió Hivatalos Lapja

               C 86/155

         P8_TA(2016)0253
   A pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottság felállítása: feladatai, összetétele és mandátumának időtartama
   Az Európai Parlament 2016. június 8-i határozata a pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottság felállításáról, feladatairól, összetételéről és mandátumának időtartamáról (2016/2726(RSO))
   (2018/C 086/29)

      Az Európai Parlament,

               —

               tekintettel a 337 képviselő által benyújtott, a pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottság felállítására irányuló kérelemre,

               —

               tekintettel az Elnökök Értekezletének javaslatára,

               —

               tekintettel az Európai Unió működéséről szóló szerződés 226. cikkére,

               —

               tekintettel az Európai Parlament vizsgálati jogának gyakorlására vonatkozó részletes rendelkezésekről szóló, 1995. április 19-i 95/167/EK, Euratom, ESZAK európai parlamenti, tanácsi és bizottsági határozatra (1),

               —

               tekintettel az Európai Unióról szóló szerződés 4. cikkének (3) bekezdésére,

               —

               tekintettel az Európai Unió működéséről szóló szerződés 107. és 108. cikkére,

               —

               tekintettel az Európai Unió működéséről szóló szerződés 325. cikkére,

               —

               tekintettel a pénzügyi rendszereknek a pénzmosás, valamint terrorizmus finanszírozása céljára való felhasználásának megelőzéséről szóló, 2005. október 26-i 2005/60/EK európai parlamenti és tanácsi irányelvre (2),

               —

               tekintettel a pénzügyi rendszerek pénzmosás vagy terrorizmusfinanszírozás céljára való felhasználásának megelőzéséről, a 648/2012/EU európai parlamenti és tanácsi rendelet módosításáról, valamint a 2005/60/EK európai parlamenti és tanácsi irányelv és a 2006/70/EK bizottsági irányelv hatályon kívül helyezéséről szóló, 2015. május 20-i (EU) 2015/849 európai parlamenti és tanácsi irányelvre (3),

               —

               tekintettel a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről szóló, 2013. június 26-i 2013/36/EU európai parlamenti és tanácsi irányelvre (4),

               —

               tekintettel az adózás területén történő közigazgatási együttműködésről és a 77/799/EGK irányelv hatályon kívül helyezéséről szóló, 2011. február 15-i 2011/16/EU tanácsi irányelvre (5),

               —

               tekintettel a 2011/16/EU irányelvnek az adózás területére vonatkozó kötelező automatikus információcsere tekintetében történő módosításáról szóló, 2014. december 9-i 2014/107/EU tanácsi irányelvre (6),

               —

               tekintettel az átruházható értékpapírokkal foglalkozó kollektív befektetési vállalkozásokra (ÁÉKBV) vonatkozó törvényi, rendeleti és közigazgatási rendelkezések összehangolásáról szóló 2009/65/EK irányelvnek a letétkezelői funkciók, a javadalmazási politikák és a szankciók tekintetében történő módosításáról szóló, 2014. július 23-i 2014/91/EU európai parlamenti és tanácsi irányelvre (7),

               —

               tekintettel az alternatívbefektetésialap-kezelőkről, valamint a 2003/41/EK és 2009/65/EK irányelv, továbbá az 1060/2009/EK és az 1095/2010/EU rendelet módosításáról szóló, 2011. június 8-i 2011/61/EU európai parlamenti és tanácsi irányelvre (8),

               —

               tekintettel a 2011/61/EU európai parlamenti és tanácsi irányelvnek a mentességek, az általános működési feltételek, a letétkezelők, a tőkeáttétel, az átláthatóság és a felügyelet tekintetében történő kiegészítéséről szóló, 2012. december 19-i 231/2013/EU felhatalmazáson alapuló bizottsági rendeletre (9),

               —

               tekintettel a biztosítási és viszontbiztosítási üzleti tevékenység megkezdéséről és gyakorlásáról (Szolvencia II) szóló, 2009. november 25-i 2009/138/EK európai parlamenti és tanácsi irányelvre (10),

               —

               tekintettel az éves és összevont (konszolidált) éves beszámolók jog szerinti könyvvizsgálatáról, a 78/660/EGK és a 83/349/EGK tanácsi irányelv módosításáról, valamint a 84/253/EGK tanácsi irányelv hatályon kívül helyezéséről szóló, 2006. május 17-i 2006/43/EK európai parlamenti és tanácsi irányelvre (11),

               —

               tekintettel a közérdeklődésre számot tartó gazdálkodó egységek jogszabályban előírt könyvvizsgálatára vonatkozó egyedi követelményekről és a 2005/909/EK bizottsági határozat hatályon kívül helyezéséről szóló, 2014. április 16-i 537/2014/EU európai parlamenti és tanácsi rendeletre (12),

               —

               tekintettel az éves és összevont (konszolidált) éves beszámolók jog szerinti könyvvizsgálatáról szóló 2006/43/EK irányelv módosításáról szóló, 2014. április 16-i 2014/56/EU európai parlamenti és tanácsi irányelvre (13),

               —

               tekintettel a meghatározott típusú vállalkozások éves pénzügyi kimutatásairól, összevont (konszolidált) éves pénzügyi kimutatásairól és a kapcsolódó beszámolókról, a 2006/43/EK európai parlamenti és tanácsi irányelv módosításáról, valamint a 78/660/EGK és a 83/349/EGK tanácsi irányelv hatályon kívül helyezéséről szóló, 2013. június 26-i 2013/34/EU európai parlamenti és tanácsi irányelvre (14),

               —

               tekintettel a 89/666/EGK tanácsi irányelvnek, valamint a 2005/56/EK és a 2009/101/EK európai parlamenti és tanácsi irányelvnek a központi nyilvántartások, a kereskedelmi nyilvántartások és a cégjegyzékek összekapcsolása tekintetében történő módosításáról szóló, 2012. június 13-i 2012/17/EU európai parlamenti és tanácsi irányelvre (15),

               —

               tekintettel a jó adóügyi kormányzásra vonatkozó minimumkövetelmények harmadik országok általi teljesítésének ösztönzésére irányuló intézkedésekről szóló, 2012. december 6-i 2012/771/EU bizottsági ajánlásra (16) és az agresszív adótervezésről szóló, 2012. december 6-i 2012/772/EU bizottsági ajánlásra (17),

               —

               tekintettel a Bizottságnak az Európai Parlamenthez és a Tanácshoz intézett, az eredményes adóztatás külügyi stratégiájáról szóló, 2016. január 28-i közleményére (COM(2016)0024),

               —

               tekintettel eljárási szabályzata 198. cikkére,

               1.

               úgy határoz, hogy a pénzmosás, adókikerülés és adókijátszás tekintetében az uniós jog állítólagos megsértésének és az annak alkalmazása során állítólagosan elkövetett hivatali visszásságoknak a kivizsgálásával foglalkozó vizsgálóbizottságot állít fel;

               2.

               úgy határoz, hogy a vizsgálóbizottság:

                           —

                           kivizsgálja azon feltételezést, hogy állítólagosan a Bizottság nem érvényesítette, a tagállamok pedig nem hajtották végre és nem érvényesítették hatékonyan a 2005/60/EK irányelvet, figyelembe véve az (EU) 2015/849 irányelv időben történő és hatékony végrehajtásának kötelezettségét;

                           —

                           kivizsgálja azon feltételezést, hogy a tagállami hatóságok állítólagosan elmulasztották alkalmazni a közigazgatási szankciókat és más közigazgatási intézkedéseket a 2005/60/EK irányelv alapján elfogadott nemzeti rendelkezéseket súlyosan megsértő intézmények esetében, a 2013/36/EU irányelv által előírtaknak megfelelően;

                           —

                           kivizsgálja azon feltételezést, hogy állítólagosan a Bizottság nem érvényesítette, a tagállami hatóságok pedig nem hajtották végre hatékonyan a 2011/16/EU irányelvet, különösen annak 9. cikke (1) bekezdését, melynek értelmében spontán közölni kell adóügyi információkat egy másik tagállammal, ha okkal feltételezik, hogy a másik tagállamban adóbevétel-kiesés következhet be, figyelembe véve a 2014/107/EU irányelv időben történő és hatékony végrehajtására és érvényesítésére vonatkozó kötelezettséget; ennek érdekében és az említett állítólagos jogsértések és hivatali visszásságok más jogalapokon történő kivizsgálása érdekében felhasználja az összes vonatkozó dokumentumhoz való hozzáférést, beleértve a magatartási kódexszel foglalkozó csoport valamennyi vonatkozó dokumentumát, amelyeket a TAXE 1 és TAXE 2 különbizottságok szereztek be;

                           —

                           kivizsgálja azon feltételezést, hogy a tagállamok állítólagosan elmulasztották érvényesíteni az Európai Unió működéséről szóló szerződés 107. és 108. cikkének az e határozat által meghatározott vizsgálat hatálya szempontjából releváns rendelkezéseit;

                           —

                           kivizsgálja azon feltételezést, hogy állítólagosan a Bizottság nem juttatta érvényre, a tagállamok pedig nem hajtották végre és nem érvényesítették a 2014/91/EU irányelvet;

                           —

                           kivizsgálja azon feltételezést, hogy állítólagosan a Bizottság nem juttatta érvényre, a tagállamok pedig nem hajtották végre és nem érvényesítették a 2011/61/EU irányelvet és a 231/2013/EU felhatalmazáson alapuló bizottsági rendeletet;

                           —

                           kivizsgálja azon feltételezést, hogy állítólagosan a Bizottság nem juttatta érvényre, a tagállamok pedig nem hajtották végre és nem érvényesítették a 2009/138/EK irányelvet;

                           —

                           kivizsgálja azon feltételezést, hogy állítólagosan a Bizottság nem juttatta érvényre, a tagállamok pedig nem hajtották végre és nem érvényesítették hatékonyan a 2006/43/EK irányelvet, figyelembe véve az 537/2014/EU rendelet és a 2014/56/EU irányelv időben történő és hatékony végrehajtására vonatkozó kötelezettséget;

                           —

                           kivizsgálja azon feltételezést, hogy a tagállamok állítólagosan nem ültették át a 2013/34/EU irányelvet;

                           —

                           kivizsgálja azon feltételezést, hogy állítólagosan a Bizottság nem juttatta érvényre, a tagállamok pedig nem hajtották végre és nem érvényesítették ténylegesen a 2012/17/EU irányelvet;

                           —

                           kivizsgálja az Európai Unióról szóló szerződés 4. cikkének (3) bekezdésében foglalt lojális együttműködésre vonatkozó kötelezettség valamely tagállam, illetve társult és függő területei általi, az e határozat által meghatározott vizsgálat hatálya szempontjából releváns lehetséges megsértését; ennek érdekében különösen értékeli, hogy származhat-e ilyen jogsértés azon megfelelő intézkedések meghozatalának állítólagos elmulasztásából, melyek célja megelőzni az olyan eszközök működését, amelyek lehetővé teszik végső tényleges tulajdonosaiknak, hogy elrejtőzzenek a pénzintézetek és más közvetítők, ügyvédek, vagyonkezelői és vállalati szolgáltatók elől vagy olyan más eszközök és közvetítők működését, amelyek lehetővé teszik a pénzmosás, valamint az adókijátszás és adókikerülés megkönnyítését más tagállamokban (beleértve a vagyonkezelők, az egyszemélyes korlátolt felelősségű társaságok és a virtuális valuták szerepének vizsgálatát), ugyanakkor figyelembe véve a tagállami szinten jelenleg zajló munkaprogramokat, amelyek célja ezeknek a kérdéseknek a kezelése és hatásaik enyhítése;

                           —

                           előterjeszti az általa az ezen kérdésben szükségesnek ítélt ajánlásokat, beleértve a Bizottság jó adóügyi kormányzásra vonatkozó minimumkövetelmények harmadik országok általi teljesítésének ösztönzésére irányuló intézkedésekre és az agresszív adótervezésre vonatkozó fent említett, 2012. december 6-i ajánlásainak tagállamok általi végrehajtását, továbbá értékeli a Bizottság eredményes adóztatásra vonatkozó külügyi stratégiáját, valamint az uniós és a tagállami jogi keret és a harmadik országok adórendszerei közötti kapcsolatokat (pl. kettős adóztatás elkerüléséről szóló megállapodások és információcsere-egyezmények, szabadkereskedelmi megállapodások), valamint a tényleges tulajdonosokra vonatkozó információk átláthatóságának előmozdítása érdekében nemzetközi szinten (Gazdasági Együttműködési és Fejlesztési Szervezet, G20, Pénzügyi Akció Munkacsoport és Egyesült Nemzetek Szervezete) tett erőfeszítéseket;

               3.

               úgy határoz, hogy a vizsgálóbizottság a jelen határozat elfogadásától számított 12 hónapon belül végleges jelentést nyújt be;

               4.

               úgy határoz, hogy munkája során a vizsgálóbizottságnak figyelembe kell vennie a megbízatása időtartama alatt bekövetkező, hatáskörébe tartozó minden vonatkozó fejleményt;

               5.

               úgy határoz, hogy a vizsgálóbizottság és a TAXE 2 különbizottság által megfogalmazott ajánlásokkal a megfelelő állandó bizottságoknak kell foglalkozniuk;

               6.

               úgy határoz, hogy a vizsgálóbizottság 65 tagból áll;

               7.

               utasítja elnökét, hogy gondoskodjon e határozatnak az Európai Unió Hivatalos Lapjában történő közzétételéről.

      (1)  HL L 113., 1995.5.19., 1. o.

      (2)  HL L 309., 2005.11.25., 15. o.

      (3)  HL L 141., 2015.6.5., 73. o.

      (4)  HL L 176., 2013.6.27., 338. o.

      (5)  HL L 64., 2011.3.11., 1. o.

      (6)  HL L 359., 2014.12.16., 1. o.

      (7)  HL L 257., 2014.8.28., 186. o.

      (8)  HL L 174., 2011.7.1., 1. o.

      (9)  HL L 83., 2013.3.22., 1. o.

      (10)  HL L 335., 2009.12.17., 1. o.

      (11)  HL L 157., 2006.6.9., 87. o.

      (12)  HL L 158., 2014.5.27., 77. o.

      (13)  HL L 158., 2014.5.27., 196. o.

      (14)  HL L 182., 2013.6.29., 19. o.

      (15)  HL L 156., 2012.6.16., 1. o.

      (16)  HL L 338., 2012.12.12., 37. o.

      (17)  HL L 338., 2012.12.12., 41. o.


               6.3.2018

               HU

               Az Európai Unió Hivatalos Lapja

               C 86/214

         P8_TA(2016)0273
   Felhatalmazáson alapuló jogi aktussal szembeni kifogás mellőzése: a piaci szereplők véleményére vonatkozó közvélemény-kutatásokat végrehajtó, információt közzétevő piaci szereplőket érintő megfelelő szabályozásokra, rendszerekre és eljárásokra vonatkozó szabályozástechnikai standardok
   Az Európai Parlament határozata az 596/2014/EU európai parlamenti és tanácsi rendeletnek a piaci szereplők véleményére vonatkozó közvélemény-kutatásokat végrehajtó, információt közzétevő piaci szereplőket érintő megfelelő szabályozásokra, rendszerekre és eljárásokra vonatkozó szabályozástechnikai standardok tekintetében történő kiegészítéséről szóló, 2016. május 17-i felhatalmazáson alapuló bizottsági rendelettel szembeni kifogás mellőzésére (C(2016)02859 – 2016/2735(DEA))
   (2018/C 086/41)

      Az Európai Parlament,

               —

               tekintettel a felhatalmazáson alapuló bizottsági rendeletre (C(2016)02859),

               —

               tekintettel a Bizottság 2016. május 18-i levelére, amelyben kéri a Parlamenttől annak kinyilvánítását, hogy nem emel kifogást a felhatalmazáson alapuló rendelettel szemben,

               —

               tekintettel a Gazdasági és Monetáris Bizottság által a Bizottsági Elnökök Értekezletének elnökéhez intézett 2016. május 31-i levélre,

               —

               tekintettel az Európai Unió működéséről szóló szerződés 290. cikkére,

               —

               tekintettel a piaci visszaélésekről (a piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről szóló, 2014. április 16-i 596/2014/EU európai parlamenti és tanácsi rendeletre (1), és különösen annak 11. cikke (9) bekezdésének harmadik albekezdésére,

               —

               tekintettel a Gazdasági és Monetáris Bizottság határozatra irányuló ajánlására,

               —

               tekintettel eljárási szabályzata 105. cikkének (6) bekezdésére,

               —

               tekintettel arra, hogy az eljárási szabályzata 105. cikke (6) bekezdésének harmadik és negyedik franciabekezdésében meghatározott határidőn belül – amely 2016. június 8-án járt le – nem érkezett kifogás,

               A.

               mivel a piaci visszaélésekről szóló rendelet 39. cikkének (2) bekezdése kimondja, hogy a rendelet számos rendelkezése – többek között a 11. cikk (1)–(8) bekezdése – 2016. július 3-tól alkalmazandó, és ezzel összhangban a felhatalmazáson alapuló rendelet 7. cikkének (1) bekezdése szintén úgy rendelkezik, hogy a felhatalmazáson alapuló rendeletet ugyanezen időponttól kezdődően kell alkalmazni;

               B.

               mivel a piaci visszaélésekről szóló rendelet 11. cikkének (9) bekezdése a megfelelő rendelkezések, eljárások és nyilvántartás vezetésére irányuló előírások meghatározása és az ugyanezen cikk (4), (5), (6) és (8) bekezdésében megállapított követelményeknek való megfelelés érdekében az ESMA-t szabályozástechnikai standardtervezetek kidolgozására hatalmazza fel; mivel a piaci visszaélésekről szóló rendelet 11. cikkének (9) bekezdése felhatalmazást ad a Bizottságnak a szabályozástechnikai standardoknak az 1095/2010/EU európai parlamenti és tanácsi rendelet (2) (a továbbiakban: ESMA-rendelet) 10–14. cikkével összhangban történő elfogadására;

               C.

               mivel az említett felhatalmazásnak való megfelelés érdekében a Bizottság 2016. május 17-én elfogadta a felhatalmazáson alapuló rendeletet; mivel a felhatalmazáson alapuló rendelet fontos részleteket tartalmaz a közvélemény-kutatásokat végrehajtó piaci szereplők által követendő eljárásokról;

               D.

               mivel a felhatalmazáson alapuló rendelet a Parlament és a Tanács rendelkezésére álló ellenőrzési időszak lejártával csak akkor léphet hatályba, ha az ellen sem a Parlament, sem a Tanács nem emelt kifogást, vagy ha ezen időszak lejárta előtt a Parlament és a Tanács egyaránt arról tájékoztatta a Bizottságot, hogy nem fog kifogást emelni;

               E.

               mivel az ESMA-rendelet 13. cikkének (1) bekezdése az ellenőrzési időszakot a szabályozástechnikai standardokról szóló értesítés időpontját követő három hónapban határozta meg, kivéve, ha a Bizottság az ESMA által elfogadott szabályozástechnikai standardtervezettel megegyező szabályozástechnikai standardot fogad el, amely esetben az ellenőrzési időszak egy hónap;

               F.

               mivel az ESMA által elfogadott szabályozástechnikai standardtervezetben történtek változtatások, például két új preambulumbekezdéssel egészült ki, továbbá a 3. cikk és a 6. cikk (3) bekezdése, valamint a hatálybalépéssel és az alkalmazással kapcsolatos rendelkezés esetében is számos módosításra került sor; mivel e változtatások fényében a felhatalmazáson alapuló rendelet az ESMA-rendelet 13. cikke (1) bekezdésének második albekezdése értelmében nem tekinthető az ESMA által elfogadott szabályozástechnikai standardtervezettel megegyezőnek; mivel ezért az ESMA-rendelet 13. cikke (1) bekezdésének első albekezdésében meghatározottak szerint három hónapig lehet kifogást emelni, így ez az időszak 2016. augusztus 17-én jár le;

               G.

               mivel a piaci visszaélések keretrendszerének 2016. július 3-ig történő zökkenőmentes és időben történő végrehajtása a piaci szereplőktől és az illetékes hatóságoktól megköveteli, hogy a lehető leghamarabb, de legkésőbb 2016. július 3-ig megtegyék a szükséges intézkedéseket és a megfelelő rendszerekkel rendelkezzenek, és ennek a felhatalmazáson alapuló rendelettel összhangban kell történnie;

               H.

               mivel a felhatalmazáson alapuló rendeletnek legkésőbb 2016. július 3-ig, az ellenőrzési időszak 2016. augusztus 17-i lejárta előtt kell hatályba lépnie;

               I.

               mivel a felhatalmazáson alapuló rendelet rendelkezései lényegében összhangban vannak a Parlament piaci visszaélésről szóló rendeletben és a felhatalmazáson alapuló rendelet elfogadását előkészítő munka részét képező informális párbeszéd során megfogalmazott célkitűzéseivel, és különösen a Parlament azon szándékával, hogy az illetékes hatóságok kapjanak tájékoztatást a piaci szereplők véleményére vonatkozó közvélemény-kutatás során feltárt összes információról;

               1.

               kijelenti, hogy a felhatalmazáson alapuló rendelettel szemben nem emel kifogást;

               2.

               utasítja elnökét, hogy továbbítsa ezt a határozatot a Tanácsnak és a Bizottságnak.

      (1)  HL L 173., 2014.6.12., 1. o.

      (2)  Az Európai Parlament és a Tanács 1095/2010/EU rendelete (2010. november 24.) az európai felügyeleti hatóság (Európai Értékpapír-piaci Hatóság) létrehozásáról, a 716/2009/EK határozat módosításáról és a 2009/77/EK bizottsági határozat hatályon kívül helyezéséről (HL L 331., 2010.12.15., 84. o.).